**Lønnsaken - Et skolehistorisk tilbakeblikk**

I mai 2005 ble det vedtatt å endre skolestrukturen på Hvaler. Forut for vedtaket om en felles ungdomsskole og to barnskoler lå en mangeårig debatt og hard strid både i den enkelte familie, på lærerværelsene og ikke minst i de politiske partiene. Men dette var ikke første gangen skolen var gjenstand for debatt og strid på Hvaler. Også i de første ti-årene etter krigen opplevde Asmaløy-samfunnet en opprivende skolestrid, en strid som imidlertid hadde et helt annet utgangspunkt, og som fikk langt mer alvorlige følger enn vår tids debatt om skolestrukturen. Ja så omfattende var striden at også Oslo-pressen og bildebladet Aktuell dekket saken, i tillegg til den oppmerksomhet Østfoldavisene viet saken om

Etterkrigstidens Hvaler var på mange vis lik det samfunnet som møtte 2. verdenskrig. Når det gjaldt skolene var disse små, ofte kun med en eller to lærere. Lærere med rotfestet historie og kultur i Hvalersamfunnet møtte kollegaen med lærerseminar og bakgrunn fra andre deler av landet. Sammen skulle de skape en læringskultur for barn og unge i et øysamfunn der få av foreldrene hadde utdanning ut over folkeskolen.

Nettopp et slikt ”kulturmøte” mellom det rotekte Hvaler og en uortodoks lærer ( Rolf Bjarne Lønn)med en helt annen bakgrunn ga fra begynnelsen av 50-tallet støtet til en strid som i avisene ble omtalt som Lønn-saken og som i skolestyrets protokoller fra 1952 til 1967 ble omtalt som Asmaløy-saken. Hva var det så striden bestod i? Hva var det som ga grunnlag for en mangeårig skolestreik, bøtelegging av foreldre, alternativ undervisning, psykiatriske uttalelser, elevers tap av hele skoleår, flytting fra området, splittede familier og antydninger om psykiatrisk uballanse hos læreren, bare for å nevne noe av de mange ingredienser den mangeårige striden om lærer Rolf Bjarne Lønn inneholt.

Med mange års avstand til saken, skal jeg ikke mene noe om skyld og ansvar i denne konflikten som red elever, familier, Hvaler kommune og lærer Lønns familie, ja hele lokalmiljøet som en mare i nærmere 12 år. En gjennomgang av skolestyrets protokoller fra 1951 og fram til 1968, viser at i flere år på rad var Lønn-saken tema på **samtlige møter i skolestyret på Hvaler – se link til kronologi – behandling av saker i skolestyret 1951 – 1967.**

Det vi kan si, er at det verken var rettssaker, Hvaler skolestyre eller for den del ”handlekraftige foreldre” som ble nøkkelen til endelig løsning av Lønn-saken. En omfattende omstrukturering av skolene på Hvaler var det som skulle løse opp i Norges lengste skolestreik. Med nedleggelse av grendeskolene og overføring til Vesterøy skole og senere Åttekanten, fikk både lærer Lønn og lokalsamfunnet ro. I følge Lønns kollega Øivind Sand fikk Lønn her både eget ”lønnkammer” og rom for pedagogisk utfoldelse. Uortodoks ja, men mange av elevene på Åttekanten likte den nye læreren som brukte spill og effekter i pedagogikken. Han som med sin ropert agerte den «dømmende gud» og tok skuespillet til hjelp i sin pedagogikk, fikk elevenes positive oppmerksomhet på en ny skole basert på ny pedagogikk. Kanskje var Asmaløy skole med sitt miljø på 50-tallet for trangt for en lærer som Rolf Bjarne Lønn. Kanskje var lærer Lønn som pedagog forut for sin tid? I det minste er det lov å spørre når vi ser Norgeshistoriens lengste skolestreik i et historiens lys.

Paul Henriksen